CELEX: 32016R1615
Language: da
Date: 2016-09-08 00:00:00
Title: Kommissionens gennemførelsesforordning (EU) 2016/1615 af 8. september 2016 om ændring af gennemførelsesforordning (EU) 2016/559 for så vidt angår den periode, hvori der gives bemyndigelse til at indgå aftaler og træffe afgørelser om produktionsplanlægning i sektoren for mælk og mejeriprodukter

9.9.2016   
            
            
               DA
            
            
               Den Europæiske Unions Tidende
            
            
               L 242/17
            
         KOMMISSIONENS GENNEMFØRELSESFORORDNING (EU) 2016/1615
   af 8. september 2016
   om ændring af gennemførelsesforordning (EU) 2016/559 for så vidt angår den periode, hvori der gives bemyndigelse til at indgå aftaler og træffe afgørelser om produktionsplanlægning i sektoren for mælk og mejeriprodukter
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig andet afsnit i artikel 222, stk. 3, og
   ud fra følgende betragtninger:
   
               (1)
            
            
               Ud over en række ekstraordinære foranstaltninger, der er truffet over for den vanskelige markedssituation i sektoren for mælk og mejeriprodukter på grundlag af artikel 219 i forordning (EU) nr. 1308/2013, har Kommissionen givet bemyndigelse til, at der indgås frivillige aftaler og træffes afgørelser af anerkendte producentorganisationer, sammenslutninger af disse samt anerkendte brancheorganisationer om planlægning af produktionen i sektoren for mælk og mejeriprodukter ved Kommissionens gennemførelsesforordning (EU) 2016/559 (2) og af kooperativer og andre former for producentorganisationer i sektoren for mælk og mejeriprodukter ved Kommissionens delegerede forordning (EU) 2016/558 (3) for en periode på seks måneder begyndende den 13. april 2016.
            
         
               (2)
            
            
               Der er indtil videre ikke indgået fælles aftaler eller truffet fælles afgørelser, fordi mælkesektoren har brug for tid til at organisere sig selv for at kunne anvende dette nye instrument, mens den stadig er præget af alvorlig uligevægt på markedet på grund af den verdensomspændende uligevægt mellem udbud og efterspørgsel, som påvirkes af forlængelsen frem til udgangen af 2017 af det russiske forbud mod import af landbrugsprodukter med oprindelse i EU.
            
         
               (3)
            
            
               Producentpriserne for mælk faldt i 2015 med 8 % og med yderligere 15 % i de første fem måneder af 2016. EU-gennemsnitsprisen for mælk var i maj 2016 22 % lavere end gennemsnittet for de seneste fem år. Samtidigt øgedes forskellene mellem medlemsstaterne yderligere, og nogle medlemsstater indberettede priser, der lå 30 % under EU-gennemsnittet. Ifølge den foreliggende markedsanalyse forventes der ikke en signifikant nedgang i produktionsmængderne før udgangen af 2017.
            
         
               (4)
            
            
               For at hjælpe sektoren for mælk og mejeriprodukter med at finde en ny ligevægt i den nuværende alvorlige markedssituation og ledsage de nødvendige justeringer efter udløbet af mælkekvoten bør der gives bemyndigelse til at indgå de frivillige aftaler og træffe de afgørelser, der er omhandlet i gennemførelsesforordning (EU) 2016/559 og delegeret forordning (EU) 2016/558, i yderligere en periode på seks måneder. Eftersom betingelserne og det indholdsmæssige og geografiske anvendelsesområde, der er omhandlet i artikel 222, stk. 1, i forordning (EU) nr. 1308/2013, samt de tilhørende meddelelsesforpligtelser allerede er blevet specificeret i gennemførelsesforordning (EU) 2016/559, bør denne gennemførelsesforordning ændres.
            
         
               (5)
            
            
               Gennemførelsesforordning (EU) 2016/559 bør derfor ændres.
            
         
               (6)
            
            
               Denne forordning bør på grund af den alvorlige uligevægt på markedet og behovet for at sikre kontinuitet og retssikkerhed træde i kraft dagen efter dens offentliggørelse.
            
         
               (7)
            
            
               Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —
            
         VEDTAGET DENNE FORORDNING:
   Artikel 1
   I gennemførelsesforordning (EU) 2016/559 foretages følgende ændringer:
   
               1)
            
            
               Artikel 1 affattes som følger:
               »Artikel 1
               Med forbehold af bestemmelserne i artikel 152, stk. 3, litra b), nr. i), og artikel 209, stk. 1, i forordning (EU) nr. 1308/2013 bemyndiges anerkendte producentorganisationer, sammenslutninger af disse og anerkendte brancheorganisationer i sektoren for mælk og mejeriprodukter til:
               
                           a)
                        
                        
                           i en periode på seks måneder begyndende den 13. april 2016 eller den 13. oktober 2016 at indgå frivillige aftaler og træffe fælles afgørelser, hvis gyldighed ophører henholdsvis senest den 12. oktober 2016 eller den 12. april 2017, om planlægning af de mængder mælk, der skal produceres; eller
                        
                     
                           b)
                        
                        
                           at forlænge gyldigheden af sådanne aftaler eller afgørelser, der er indgået eller truffet i løbet af perioden begyndende den 13. april 2016, frem til senest den 12. april 2017.«
                        
                     
         
               2)
            
            
               I artikel 4 foretages følgende ændringer:
               
                           a)
                        
                        
                           Stk. 2 affattes således:
                           »2.   Senest 25 dage efter udløbet af hver periode på seks måneder, der er omhandlet i artikel 1, meddeler de pågældende producentorganisationer, sammenslutninger af disse eller brancheorganisationer den kompetente myndighed, jf. stk. 1, hvor stor en produktionsmængde der er omfattet af aftalerne eller afgørelserne.«
                        
                     
                           b)
                        
                        
                           Stk. 3, litra b), affattes således:
                           
                                       »b)
                                    
                                    
                                       senest 30 dage efter udløbet af hver periode på seks måneder, der er omhandlet i artikel 1: en redegørelse for de aftaler og afgørelser, der er gennemført i denne periode.«
                                    
                                 
                     
         Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 8. september 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 347 af 20.12.2013, s. 671.
   
      (2)  Kommissionens gennemførelsesforordning (EU) 2016/559 af 11. april 2016 om bemyndigelse til, at der indgås aftaler og træffes afgørelser om produktionsplanlægning i sektoren for mælk og mejeriprodukter (EUT L 96 af 12.4.2016, s. 20).
   
      (3)  Kommissionens delegerede forordning (EU) 2016/558 af 11. april 2016 om bemyndigelse til, at kooperativer og andre former for producentorganisationer i sektoren for mælk og mejeriprodukter indgår aftaler og træffer afgørelser om produktionsplanlægning (EUT L 96 af 12.4.2016, s. 18).